«Plants vs. Zombies 2» annonsert
I en humoristisk pressemelding sendt ut mandag har Bejeweled- og Peggle-skaperen PopCap annonsert at de planlegger å slippe en oppfølger til det populære tårnforsvarspillet Plants vs. Zombies på vårparten i 2013. Oppfølgeren skal inneholde en haug av nye zombier og planter, nye situasjoner og nye områder, men foreløpig holder PopCap de mer detaljerte kortene tett til brystet. Hvilke plattformer spillet blir tilgjengelig på ble ikke avklart, men det er ikke urimelig å tenke at PC, Mac, mobiltelefoner og nettbrett står langt frem i køen. Plants vs. Zombies har siden lanseringen i 2009 vist seg å være både en kritikerfavoritt og en publikumsyndling. I spillet må du forsvare hagen din mot hjernemassesultne zombier ved å plante forsvarsplanter. PC-utgaven av det sjarmerende tårnforsvarspillet ble belønnet med en åtter på tierterningen på Gamer.no, mens de senere utgitte mobilutgavene også håvet inn gode tallkarakterer.
Oppfølgeren til PopCaps populære tårnforsvarspill kommer neste år.